Document ID: 32011R0230
Publication Date: 2011-03-09

Title and Content:
KOMISIJAS REGULA (ES) Nr. 230/2011
(2011. gada 9. marts),
ar ko groza Padomes Regulu (EK) Nr. 992/95 attiecībā uz Savienības tarifu kvotām dažiem Norvēģijas izcelsmes lauksaimniecības un zvejniecības produktiem
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 1995. gada 10. aprīļa Regulu (EK) Nr. 992/95, ar kuru atver Kopienas tarifu kvotas dažiem Norvēģijas izcelsmes lauksaimniecības un zvejniecības produktiem un paredz šo kvotu pārvaldību (1), un jo īpaši tās 5. panta 1. punkta a) un b) apakšpunktu,
tā kā:
(1)
2009. gadā tika noslēgtas sarunas par Nolīguma starp Eiropas Ekonomikas kopienu un Norvēģijas Karalisti papildprotokolu par īpašiem noteikumiem, kas piemērojami dažu zivju un zivsaimniecības produktu importam Eiropas Savienībā laikposmā no 2009. gada līdz 2014. gadam, turpmāk “papildprotokols”.
(2)
Papildprotokola parakstīšana Eiropas Savienības vārdā un provizoriska piemērošana tika atļauta ar Padomes 2010. gada 26. jūlija Lēmumu 2010/674/ES par to, lai parakstītu un provizoriski piemērotu Nolīgumu starp Eiropas Savienību, Īslandi, Lihtenšteinu un Norvēģiju par EEZ finanšu mehānismu laikposmam no 2009. gada līdz 2014. gadam, Līgumu starp Eiropas Savienību un Norvēģiju par Norvēģijas finanšu mehānismu laikposmam no 2009. gada līdz 2014. gadam, Papildprotokolu Nolīgumam starp Eiropas Ekonomikas kopienu un Īslandi par īpašiem noteikumiem, kas piemērojami dažu zivju un zivsaimniecības produktu importam Eiropas Savienībā laikposmā no 2009. gada līdz 2014. gadam, un Papildprotokolu Nolīgumam starp Eiropas Ekonomikas kopienu un Norvēģiju par īpašiem noteikumiem, kas piemērojami dažu zivju un zivsaimniecības produktu importam Eiropas Savienībā laikposmā no 2009. gada līdz 2014. gadam (2).
(3)
Papildprotokolā paredzētas jaunas ikgadējās beznodokļu tarifu kvotas, ko piemēro, Eiropas Savienībā importējot dažus Norvēģijas izcelsmes zivju un zivsaimniecības produktus.
(4)
Saskaņā ar papildprotokolu beznodokļu tarifu kvotu, kas bija jāpiešķir Norvēģijai no 2009. gada 1. maija līdz 2011. gada 1. martam, sadala vienādās daļās un piešķir katru gadu šā protokola atlikušajā piemērošanas laikā.
(5)
Lai īstenotu papildprotokolā noteiktās jaunās tarifu kvotas, jāgroza Regula (EK) Nr. 992/95.
(6)
Pašreizējā atsauce Regulā (EK) Nr. 992/95 uz brīvās robežpiegādes cenām ir jāaizstāj ar atsauci uz deklarēto muitas vērtību saskaņā ar Padomes 1999. gada 17. decembra Regulu (EK) Nr. 104/2000 par zivsaimniecības un akvakultūras produktu tirgu kopīgo organizāciju (3) un jāparedz, ka, lai varētu saņemt papildprotokolā noteiktās priekšrocības, minētajai vērtībai jābūt vismaz vienādai ar references [salīdzināmo] cenu, kas noteikta vai jānosaka saskaņā ar to pašu regulu.
(7)
Eiropas Ekonomikas kopienas un Norvēģijas Karalistes nolīguma Protokolā Nr. 3 par “noteiktas izcelsmes izstrādājumu” jēdziena definīciju un administratīvās sadarbības metodēm grozījumi izdarīti ar EK un Norvēģijas Apvienotās komitejas 2005. gada 20. decembra Lēmumu Nr. 1/2005 (4). Tāpēc skaidri jāparedz, ka jāpiemēro Protokols Nr. 3 ar 2005. gadā izdarītajiem grozījumiem.
(8)
Skaidrības labad un lai ņemtu vērā grozījumus kombinētās nomenklatūras kodos, kas noteikti Padomes 1987. gada 23. jūlija Regulā (EEK) Nr. 2658/87 par tarifu un statistikas nomenklatūru un kopējo muitas tarifu (5), un Taric apakšnodaļās, ir lietderīgi aizstāt Regulas (EK) Nr. 992/95 I un II pielikumu.
(9)
Skaidrības labad un lai ņemtu vērā faktu, ka vairākas tarifu kvotas attiecas uz vieniem un tiem pašiem produktiem vienā un tajā pašā laikposmā, ir lietderīgi tās apvienot.
(10)
Tādēļ attiecīgi jāgroza Regula (EK) Nr. 992/95.
(11)
Saskaņā ar Lēmumu 2010/674/ES jaunās tarifu kvotas jāpiemēro no 2011. gada 1. marta. Tāpēc šī regula jāpiemēro no tās pašas dienas.
(12)
Šajā regulā paredzētie pasākumi ir saskaņā ar Muitas kodeksa komitejas atzinumu,
IR PIEŅĒMUSI ŠO REGULU.
1. pants
Regulu (EK) Nr. 992/95 groza šādi.
1.
Regulas 1. pantu aizstāj ar šādu pantu:
“1. pants
1. Kad pielikumā uzskaitītos Norvēģijas izcelsmes produktus laiž brīvā apgrozībā Eiropas Savienībā, nepārsniedzot tarifu kvotu limitus, par tiem var saņemt muitas nodokļa atbrīvojumu laikposmos un saskaņā ar noteikumiem, kas paredzēti šajā regulā.
2. Uz pielikumā uzskaitīto zivju un zivsaimniecības produktu importu 1. punktā minētās tarifu kvotas attiecas tikai tad, ja deklarētā muitas vērtība ir vismaz vienāda ar salīdzināmo cenu, kas noteikta vai jānosaka saskaņā ar 29. pantu Padomes 1999. gada 17. decembra Regulā (EK) Nr. 104/2000 par zivsaimniecības un akvakultūras produktu tirgu kopīgo organizāciju (6).
3. Piemēro noteikumus, kas paredzēti Eiropas Ekonomikas kopienas un Norvēģijas Karalistes nolīguma Protokolā Nr. 3, ar ko definē noteiktas izcelsmes izstrādājumu jēdzienu un nosaka administratīvās sadarbības metodes, kurā jaunākie grozījumi izdarīti ar EK un Norvēģijas Apvienotās komitejas 2005. gada 20. decembra Lēmumu Nr. 1/2005 (7).
4. Priekšrocības, ko sniedz tarifu kvotas ar kārtas numuru 09.0710 un 09.0712, nepiešķir precēm, kas deklarētas laišanai brīvā apgrozībā laikposmā no 15. februāra līdz 15. jūnijam. Turklāt priekšrocības, ko sniedz tarifu kvota ar kārtas numuru 09.0714, nepiešķir precēm ar KN kodu 0304 99 23, kas deklarētas laišanai brīvā apgrozībā laikposmā no 15. februāra līdz 15. jūnijam.
2.
Regulas 3. panta otro daļu aizstāj ar šādu daļu:
“Tomēr Regulas (EEK) Nr. 2454/93 308.c panta 2. un 3. punktu nepiemēro tarifu kvotām ar kārtas numuru 09.0702, 09.0710, 09.0712, 09.0713, 09.0714, 09.0749 un 09.0750.”
3.
Regulas I un II pielikumu aizstāj ar šīs regulas pielikuma tekstu.
2. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
To piemēro no 2011. gada 1. marta.
Šī regula uzliek saistības kopumā un ir tieši piemērojama visās dalībvalstīs.
Briselē, 2011. gada 9. martā

Classification:
Level 1 Categories: 100147
100161
100156
Level 2 Categories: 100277
100283
100192
100252
100282
100250
Level 3 Categories: 2519
130
122
2106
187
911
3156
4380
2200
1372
2734
All Categories: 161
2084
2718
2734
3156
4078